정조 10년
丙午四月初十日卯時。上御誠正閣。大臣備局堂上引見入侍時。領議政鄭存謙。行司直金華鎭。行禮曹判書李在協。右參贊鄭昌聖。兵曹判書徐有隣。延豊君李𡊠。刑曹判書李在簡。行副司直李柱國。戶曹判書趙時俊。工曹判書李文源。行都承旨尹蓍東。行副司直金尙集洪秀輔。兵曹參判蔡弘履。江華留守朴祐源。禮曹參判金思穆。校理沈晉賢。行左承旨趙時偉。假注書金祖淳。記注官承膺祚。記事官李崑秀。事變假注書李儒修。以次進伏訖。存謙進前曰。日間。聖體。若何。上曰。一樣矣。存謙曰。寢睡水剌之節。亦如常耶。上曰。然矣。存謙曰。王大妃殿氣候。若何。上曰。一樣矣。仍下敎曰。雨澤久悶。旱風連吹。誠爲可悶矣。存謙曰。近日旱徵太甚。自昨風候。雖幸少減。一霈尙遲。宵旰之念。伏想憧憧矣。上曰。然矣。去月卄六雨後。已過一望。而苦無雨意。西路則卄六雨亦不來云。麥事可慮矣。存謙曰。望前若得雨。則似爲無慮矣。上曰。諸宰中。或有聞農家言否。存謙曰。聞江留之言。以爲限念前得雨。則庶可無憂云矣。上曰。念前太晩矣。今日風息雲陰。或有庶幾之望。若因此得甘霈。則誠萬幸。而但日出色赤。此可慮也。存謙曰。旱旣如此。故民憂之外。常多火災之慮矣。上曰。然矣。以今番甕幕事言之。其連燒之數。誠夥然矣。不特旱災。近日輪行之疾。大熾於民間云。然乎。聞其症形。似紅疫云。果是何病耶。華鎭曰。似是唐疹類。而滿城皆遍。無處無之。故臣亦方在避寓中矣。上曰。以城中言之。何處爲尤甚。而應多死亡之患矣。存謙曰。聞醫者所傳。城內西北邊偏多。而死亡之患。亦種種有之云矣。在協曰。臣之所居南村。亦然矣。存謙曰。今番放燈。比年來稍減云。以此推之。閭閻之不安。不知矣。上曰。承旨家亦經此憂否。時偉曰。臣之子女。二月間。皆經此病。今纔蘇完。純是熱症。連用治熱之藥而收效矣。上曰。然則此必是運氣之病。城中旣如此。外方。何如云耶。存謙曰。醫者以爲。太歲在丙午之故。火運熾旺。有此熱病云。外邑則未能詳知。而但湖西。間間有之云。而此亦風傳之說。姑未的知矣。上曰。比乙未。何如。柱國曰。比之乙未。則症異而痛歇矣。上曰。紅疹亦有禳祭之例否。存謙曰。紅疹雖與癘疫有異。然旣爲生民之災害。則設祭禳之。無所不可矣。上曰。乙未年。似有設祭之事。而予未記之。禮判出去。詳考本曹節目。行祭與否。知入。可也。在協承命出。上曰。校堂進前。蓍東尙集進伏。上曰。羹墻錄。果已入榟乎。尙集曰。今方入榟矣。上曰。卿等議論。今則歸一否。頃日事。卿則不無所失。而知申亦不必非之矣。尙集曰。頃日事。臣非有意於其間而然也。上曰。遂事何論。今則冊子垂成。自當妥帖矣。仍敎存謙曰。卿聞校堂相爭之事否。存謙曰。臣略聞其梗槪矣。今則果依都承旨之言。載錄乎。上曰。予則以添入丙申御製。俾知肅廟朝處分。有初晩之別爲好云爾。則李判府有所達。故今竝拔之矣。存謙曰。兩存之。如朱子語類。竝載戊午前後議論例。則似當完好矣。上曰。卿言卽予頃筵所敎也。頃筵。予以此事言及於校堂。蓋事面正須如是。非有意於扶抑而然也。存謙曰。聖志卓然。建中立極之意。藹然於辭表。臣實欽仰。而第此等是非。斷當開示聖意。明正分別。豈必用包涵之政哉。有意之敎。臣誠惶恐。而竊恐未必然也。上曰。卿言是矣。予甚歎服。肅廟朝旣有裕昆之御製。先朝亦於甲申年景廟忌日。有所下敎于予者。又有鏤板。揭德游堂之事。而印出數本頒賜。其時大臣之擧。則今日之不載於此冊。誠爲欠事矣。存謙曰。殿下旣以欠事爲敎。則兩存。誠好矣。上曰。右文條則不載。亦或無妨。而至於裕昆條。則不可不入。故頃使校堂編入矣。未知果載與不載矣。顧今民憂國計。溢目板蕩。勞心之事。可言之端。日不暇給。而近以此事。屢日囂囂。殊可悶也。存謙曰。尙未畢役乎。上曰。然矣。上曰。幾時當畢役耶。蓍東曰。今月內則當訖工矣。上曰。箋文成否。蓍東曰。姑未就云矣。上曰。卿等就座。蓍東尙集退伏。上曰。次對懸病之人。又何多也。存謙曰。徐有慶兄弟。皆有實故。李𡊠亦以拘忌。不欲入參。昨夕始爲淸齋而入來云矣。上曰。洪良浩。何以不參耶。存謙曰。自前每每懸病不入。事甚未安。推考。何如。上無發落。仍下敎曰。卿宰中。有知洪良浩不參之故者耶。在簡曰。以備堂經筵改正事。被論於李秉模。有衆所共知之情勢矣。上曰。江村失火民人。今則次次結構云。此是慰諭之效耶。華鎭曰。然矣。有隣曰。前日挾戶居生者。蒙朝家之恤典。賴富民之顧助。今則各成一戶。故戶數頗增云矣。上曰。軍門所屬。亦皆安接耶。柱國曰。然矣。渠輩旣蒙慰諭。且得恤典。故皆除灰燼。營建屋廬。感激歡悅云矣。上曰。渠輩貧窘。故所得雖少。其心自感矣。存謙曰。此前平安監司鄭一祥狀啓也。枚擧龜城府使李澄萬牒呈。以爲。本府將校張壽家。房堗失火。風勢大作。頃刻之間。延及勅庫大同庫本倉三庫。燒燼勅庫所置鋪陳屛帳等屬。無一物搬出。留庫錢一千六百七兩八錢內。一千一百兩。僅得移置。五百七兩八錢未及運出。入於燒燬。本倉小米九百八十六石十一斗三升四合。亦爲燒燼民戶。全家被火爲六十戶。人物則僅免死亡。爲辭。而官庫民舍。一時延燒。勅需雜物及庫錢倉穀之多數焚燒。尤萬萬驚心。監色輩。或有逋欠。難於彌縫。而乘此火災。混稱燒燼。難保其必無。穀物中亦必有烟燻餘存者。嚴査更報之意。發關分付於該府使。臣亦發遣褊裨眼同査實。慰諭安頓。失火民人處。分給米穀。私養山材木。亦許斫取。使之結構奠居。而烟戶雜役。一竝除減。全家燒燼民戶等處。有會付耗穀題給之定式。大戶八戶各小米九斗。中戶十五戶各小米八斗。小戶三十七戶各小米七斗。依例題給。各人等役姓名。題給穀數。修成冊上送于該曹。今此火患。雖與庫中起火有間。常時不能禁飭之失。在所難免。該府使李澄萬罪狀稟處爲請矣。勅需民舍庫錢倉穀之一時燒燼。極爲驚駭。被燒民戶之恤典擧行。令該曹依式會減。該府使論勘一款。姑待本道査狀之上來稟處。何如。上曰。依爲之。出擧條存謙曰。卽見檢討官洪義浩所啓。則以爲范氏義庄之設。本諸忠厚之誼。深得賙恤之義。朱夫子亦於南康軍。行社倉法。且於奏狀申請行會。其爲良法美規。蓋可知也。見今鄕外州郡。或有社倉之設置者。亦不失義庄之遺意。申飭諸道。曾已設置處。則宜令遵守無廢。或有願設處。亦宜從便許施。俾爲敦俗恤窮之一助爲辭。而有令廟堂稟處之命矣。社倉之法。夫誰曰不可。但今州郡。未知果或有設置之處。而旣設處之遵守。欲設處之勸成。乃是仍舊貫。從民願之事。施之何難。雖以北關言之。議者以爲六鎭土廣民稀。豐年則用穀如土。不知儲蓄。一遇歉荒。專仰南穀。若於豐熟之時。儲穀措置。一如古社倉之制。則公家無龠合之費。閭里有賑捄之儲。尤爲有備無患之道。今此儒臣所陳。儘有所據。依所啓施行之意。分付諸道。何如。上曰。依爲之。出擧條存謙曰。京畿監司徐有防。以桑木褒賞。株數多寡。自廟堂定式知委事。陳達蒙允矣。取考本司謄錄。別無可據。往在己丑年間。因大臣陳達。申飭松政。而有萬株以上加資。九千株以下數千株以上。長過三四尺者。士夫之烟戶雜役。軍民之諸般身役。這這除頉。以爲激勸之意。定式知委。此可爲旁照之端。而桑木異於松木。畿甸異於兩西。參酌減數。在所不已。種桑二千株以上。啓聞加資。千株以下五百株以上。身役烟役。區別除頉。而長則以三四尺爲限事。一體定式知委。何如。上曰。依爲之。出擧條在協進前曰。臣出考謄錄。則乙未七月。因特敎。有北壇禳祭之事矣。上曰。謄錄入之。時偉進之。上覽訖。下敎曰。旣有此例。則當有祭式。未知各有位牌。而四郊亦皆有壇耶。北壇旣設。則其外亦當有三壇矣。禮判更出。招太常守僕。問其節目。而城隍發告祭。則獻官。以漢城府堂上差去。厲祭則或有玉堂差祭之例。此亦詳知以來。可也。在協承命出去。存謙曰。戶曹判書趙時俊。鑄錢堂上差下。何如。上曰。依爲之。出擧條上曰。鑄役何時當始耶。時俊曰。倭銅已爲措置。而鉛鐵及常銅極貴。必須採用。故方議開店。而前戶判意見。亦如此矣。前戶判貿炭二萬石。已爲積置於江邊。而無庇覆之物。若當潦水。則勢將永棄。事甚可惜。禁衛營下南倉有空處。移積於此處。以爲待鑄輸用之地。似好。故敢此仰達矣。上曰。議於將臣處之也。存謙曰。此守禦使鄭尙淳狀啓也。枚擧廣州府尹柳焵所報。以爲南漢寺刹改建處。爲一百八十二間。修補處爲二百六十四間。此傾圮頹壓者。一竝修改。不容少緩。而所入物力。參量磨鍊。則材瓦鐵物之價。及匠手工糧之費。合以計之。必有七千六七百兩錢。然後可以無遺完修。而昨秋請得空名帖三百張價。爲三千五百兩。論其不足。乃爲四千餘兩。鐵物則以京廳所餘。先爲助給。又爲求請於訓局及御營廳。略有所得。而材木則本州及隣近私養山。給價貿用。而就其元假良中。雖除此鐵物。材木價其所不足。猶爲三千五六百兩。而姑以此見存之財力。先使之。漸次始役。九寺中八寺。皆已付役。已始之役。不可中止。潦雨前。未及盡修。則未圮者。亦將盡圮。役處亦有漸至浩大之慮。本廳財力。素患不敷之中。軍餉各倉之昨年未畢修者。今又經紀。始役。實無餘力之可及。亦無他拮据之道。空名帖二百五十張。以加設折衝帖。卽速成給。以完大役事。請令廟堂稟旨。分付矣。寺刹修補。專爲𨹦障。旣施之役。今若中撤。前功可惜。當初空名帖成給時。又有不足之數。更爲狀請之敎。今此加請。似出於勢不獲已。空名帖所請之數。有難盡許。限一百五十張成給。俾完旣始之役。似宜。故敢此仰達矣。時俊曰。空名帖許施之意。大臣已爲覆奏。而第空名帖成給之規。雖當大賑之時。加設帖與納粟帖。參錯成給。今於寺刹修補之役。若沒數以加設帖成給。則似違法意。亦有後弊矣。存謙曰。狀請雖如是。而空名帖成給之時。加設與納粟。自本司例爲參互成給矣。上曰。依爲之。出擧條上曰。聞閭閻間。以病氣之流行。爲掩骸所祟云。然否。存謙曰。此蓋不經之說也。掩骸卽仁政之大者。使死者有知。將銘感於泉下。爲祥則宜。豈反以此致災耶。上曰。果如人言。掩骼爲祟。則本事出於予意。其害當先至。而今則不然。予於此益知其虛妄之言也。華鎭曰。京中旣行禳疹之祭。則外邑亦似無異。且掩骼改莎之處。京外無間。無祀之鬼。竝令各其處設祭。好矣。存謙曰。已出尋常之典。則至於設祭。非可論之事矣。上曰。諸宰之意。何如。𡊠曰。改莎後設祭。臣未知其可矣。昌聖曰。掩骸在渠。亦已萬幸。何必更爲祭之乎。有隣曰。禳祭一行。則無祀之鬼。自在其中。何乃區別祭之乎。在簡曰。旣掩其骸。祭之亦或無妨。而將設厲祭。則似不必別祭矣。柱國曰。兵判所謂同在其中者。是矣。時俊曰。厲祭。卽祭無祀之鬼。何可以掩骸一事。別設一祭乎。蓍東曰。朝家旣爲之掩骼築封。則一番設祭。以慰其無依。亦是好事。重臣所奏。不爲無據矣。命植曰。今此掩骸之政。誠是千古盛典。京外封築改莎之處。數甚夥然。不必以禳祭爲名。竝兼慰安之擧。好矣。尙集秀輔弘履祐源等。皆以不宜祭之之意。次第仰奏。上曰。承旨之意。何如。時偉曰。諸臣所奏。幾皆以禳疹掩骸。分作兩件事。而臣意則凡祭厲鬼。皆無祀之類。推誠設行。則自當有禳除之理。不必更擧掩骸之故矣。上曰。玉堂之意。何如。晉賢曰。臣則以掩骸之事。猶有太過處。似不必更煩設祭矣。上敎華鎭曰。卿之必欲祭之。何意。華鎭曰。臣意則非謂一一祭之也。蓋此厲祭同設。爲好云矣。上曰。卿其發其論。復欲自解乎。上曰。吏判進前。命植進伏。上曰。卿之昨日疏辭過矣。伊日予無心言之矣。卿又陳疏。若相對擧者然。豈非過當乎。頃聞箕伯之言。則亦以爲無心寫去。初非指的云。故予亦傳之於卿矣。若知卿之如此過引。則予初豈對卿言之乎。箕伯此語。設或有意於其間。在卿自重之道。不當若是。而何況彼所無心者耶。又敎曰。大臣亦聞此事否。存謙曰。臣未及聞之矣。上曰。新箕伯辭疏中。槪云光武明主也。馬援。賢臣也。明珠薏苡。終被誣陷。則自家之屢蹈危境。幸得保全之意。爲辭。故日昨筵中。偶傳於吏判矣。昨日吏判陳疏。又引莊周之論。以比箕伯矣。命植曰。雖非聖敎發端。臣於伊日。欲爲仰暴情懇。而未及畢陳。故今此仰達矣。臣於此竊有所痛恨者。年前尹得孚之疏。極其危憯而臣所秉執。卽天理民彝之不可淺者。則今又被梁松之斥。豈不憤痛乎。彼雖曰無心。語脈自在歸處。其心。人所不見。誰將信其無心耶。上曰。彼此俱至崇品。不當如是相激。且是舊時相親之間。則譬如未情熟夫妻。或有爭鬨之時。未必眞懷怨怒者也。卿須忘之也。命植曰。聖敎。雖使臣忘之。臣心之羞憤痛恨。終不可忘之矣。上曰。不必多般提起。箕伯見卿疏本。則必將欲對擧也。若然則止泊無期。豈不悶哉。上曰。前吏判不亦過乎。予非不知其未安。而特欲一番體諒。故卽賜遞罷矣。存謙曰。處分至當矣。上曰。禮判卽爲召入。儒修承命出。存謙曰。槐院移設可合處。在校書館近處。故欲爲給價買之。則戶判以價直之甚多。爲難。而經費之夥然。臣亦惜之。故方於其近處。別買他舍。以爲移設之地。此不必更出擧條。而第此仰達矣。上曰。本院體重。必須成樣設院。然後方合事宜。闕門近處。如得空閑公廳。則推移設之。似好矣。存謙曰。近來直房。無一閑處。而今者議買處。亦可成樣云矣。時偉曰。臣方帶槐院公事提調。而今因言端。敢此仰達矣。本院有寶匣奉置。已爲十餘年。而一自當方直房借接後。事面尤爲苟艱。該院新設後。則別般寶欌。以爲奉安之地。恐合事宜矣。上曰。所奉之寶。果是用於何處者云耶。時偉曰。聞該院吏隷之言。則乃是王大妃殿御寶。而丙申年。自內出置於本院。仍未還納云矣。上曰。予亦初聞之事也。本院移設後。當有別般奉安之道。姑爲仍置。可矣。存謙曰。御將尙未焚黃。情理甚切。不敢淸暇。而前或有焚黃給暇之例云矣。上曰。特爲給由。往來。可也。出擧條命植曰。昨年討逆慶科榜張相吾方載岳。以國子分館。而今番分館啓下時。未免見漏。雖因不察之失。不可仍置。啓目改付標以入。何如。上曰。依爲之。其時堂上推考。可也。出擧條上曰。近來臺諫。何如是不成樣也。敢言之風。尙矣難望。而至於格例間事。亦多做錯。而雖以今日事言之。兩司無一人入來者。此何故也。予甚慨然。命植曰。臺諫之厭避。緣於數遞。而遂成謬套。擧世皆然。此非造次間所可挽回之事。第屢除而久任。則或可少勝矣。有隣曰。江村御史別單覆奏批旨。有除草掃雪等事。詳問京兆。更爲稟處之命矣。問于京兆。則以爲江民。則以其有曳船磗石之役。故西部南部附近里若干名外。其餘江村。城內坊役。初不擧論云。事實果如此。則與別單辭意稍異。有非八江通同之弊。而民旣呼冤至登繡啓。則別有苖脈。而然分付京兆。部隷洞任中。憑藉犯科之類詳細査出。移送攸司後。依覆奏懲礪。何如。上曰。依爲之。懲治後。使之草記。可也。出擧條有隣曰。嶺南則牟還爲弊。畿甸則穀簿大縮。故昨年因嶺伯狀本。牟還三萬石。作錢上送于賑廳。自賑廳貿置穀物於畿甸。而穀數爻終未贍足。嶺南牟還之弊。以向來嶺人所懷。嶺民上言觀之。猶復如前矣。臣意則嶺伯狀請牟還六萬石中。作錢作租。已區處者外。所餘一萬石及其他牟還最多邑二萬石。依昨年例。除出作錢。上送賑廳。儲穀畿甸。而係是穀物去來。不敢擅便。下詢大臣處之。何如。上曰。大臣之意。何如。存謙曰。係是移轉補還。臣亦無異見矣。上曰。二堂上亦陳所見。可也。時俊曰。俄於閤外。與一堂上。已有相議。而此不過嶺麥之移轉畿甸也。在嶺便於減糴。在畿益於補還。別無異見矣。上曰。依爲之。出擧條儒修與在協偕入進伏。上曰。太常謄錄考見否。在協曰。謄錄未及考出。聞守僕之言。則厲祭前一日。先祭城隍。此是節祭規式矣。命書傳敎曰。近聞疹疫熾行云。民間必有札瘥之患。豈可坐待乾淨。禳祭之擧。不容少緩。已例別無指的可據者。自今參酌定制。無所不可。令該曹略倣乙未事目。厲祭一兩日內。卜日受香。雖非節祭。先告城隍。自是應行之典。發告祭設行。仍設厲祭於各部。中央處。發告祭獻官。則京兆堂上。依例塡差。四部厲祭獻官。則以玉堂中塡差。祭文令內閣知製敎撰進。各邑之疹疫熾行處。一體設祭祈禳。俾各觀勢爲之。如或熾盛。形止狀聞事。分付。時俊曰。順天府壬寅條稅米上納時。一百七十一石。爲沙格無面。而經年滯囚。無路懲出。下送本府。使之捧納矣。其中三十三石。已爲上納。而餘數一百四十石。尙未收殺。無依沙格處。似難一時督捧。且年前樂安海南茂長。亦有沙格無面。排年懲捧之意。筵稟施行。今幾準納矣。今此順天府無面稅穀。亦依三邑例。每年三十石。分排收捧。則在本曹。庶無所失。在本邑。亦可易納。以此分付。何如。上曰。依爲之。出擧條存謙曰。加資之納粟。與加設。無甚彼此。而以臣耳目之所覩記。未聞有加設之通仕者。均是空名帖。而若或謂以加設之異於納粟。擬於衛將或巡將之望。則其爲淆雜。孰甚於此。此後則加設。亦依納粟例。勿擬正職之意。分付西銓。如是定式之後。或有違越之事。則當該兵曹判書。施以譴罷之典。何如。上曰。依爲之。以此載之新編通補。可也。出擧條文源曰。健元陵局內補土被莎諸處始役日字。以十二日推擇矣。相地官及董役軍校。明日先爲出送。臣則欲於十二日曉頭。出往奉審役處後。當日復命計矣。上曰。除朝辭往來。可也。文源曰。外方植炬。以其人植炬例。間八把一柄。則十里所植之數。爲三百六十九柄。而臣意則間十把一柄。而十把之間。又設燈籠。則十里所植之數。燈炬各爲三百十三處。而臣與畿伯相議。則畿伯亦以炬燭。參半磨鍊爲好云。故敢此仰達矣。上曰。惠堂及御將之意。何如。有隣曰。燭籠若欲以紗爲之。則物力甚多。有難辦備。以色紙爲之。則或紅或靑。似不光鮮。若用白色。則觀瞻亦恐有駭。似是難行之事矣。柱國曰。燈籠一款。雖近省費。有難猝改。若値大風雨之時。植炬往往失明。況燈燭何以支當乎。上曰。橋梁。曾有下敎之事矣。亦爲商量否。文源曰。臣旣承下敎。故自下送人於高陽坡州之間。搜覓石材。則雖非伐石。似有取用之道。苟有財力。可以經紀始役矣。上曰。然則先始何處可乎。文源曰。永陵洞口外。先設石橋。新院鵂嶺兩處。亦爲次第設之。似好。而臣又有所仰達者矣。西郊動駕時作路自高陽縣。直由兩眉峴。則不必過深川橋。而此橋一番動駕。會減爲三百石。以一番會減之數。治兩眉峴之路。非但省費。且亦便近。其間民田犯入者。給價買取。以爲治道之地。似好矣。上曰。卿與畿伯。十分爛商。後日更稟。可矣。上曰。川渠疏濬之役。分付濬川司。可也。存謙曰。已始役云矣。命退。諸臣以次退。蓍東與尙集更爲進伏。上曰。卿等。更有何爭端耶。每見卿等進前。則予甚苦之。蓍東曰。國朝后妃梱範。以功以德。多有應入於治梱條中。而明聖王后仁顯王后仁元王后貞聖王后盛德懿範。以誌狀行錄。抄節編錄。則蓋出於詳文祖之意。而摠裁大臣。亦欲稟定擧行。故敢此仰達矣。上曰。甚好矣。依所奏爲之。可也。上曰。卿等非久。俱當免知申之役。勿復相爭。善爲監董也。尙集曰。臣等自初。非有相爭之事矣。蓍東等退去。上曰。此事。肅廟朝。旣有爲子孫者。堅守勿撓之敎。及代聽時傳敎。又有先朝甲申下敎。是非已定。自今置之。勿復提起。好矣。時偉曰。到今紛紜矣。上曰。卿退去。京兆堂上催促進來。左副承旨入侍傳之。可也。時偉等承命退出。